ข้อบังคับเจ้าพนักงานจราจรจังหวัดกระบี่ ว่าด้วยการกำหนดให้รถเดินได้ทางเดียว และห้ามเลี้ยวรถ ในถนนพฤกษาอุทิศ ถนนมหาราช ซอย 2 ถนนมหาราช ซอย 4 (ประชาชื่น) ถนนมหาราช ซอย 6 (พัฒนา) ถนนมหาราช ซอย 8 (ศรีสวัสดิ์) และถนนมหาราช ซอย 10 (สุคนธ์) พ.ศ. 2561

ข้อบังคับเจ้าพนักงานจราจรจังหวัดกระบี่
ว่าด้วยการกำหนดให้รถเดินได้ทางเดียว
และห้ามเลี้ยวรถ ในถนนพฤกษาอุทิศ ถนนมหาราช ซอย ๒
ถนนมหาราช
ซอย ๔ (ประชาชื่น) ถนนมหาราช ซอย ๖ (พัฒนา) ถนนมหาราช ซอย ๘ (ศรีสวัสดิ์)
และถนนมหาราช
ซอย ๑๐ (สุคนธ์)
พ.ศ.
๒๕๖๑
 

ด้วยสำนักงานเทศบาลเมืองกระบี่
มีนโยบายในการแก้ไขปัญหาการจราจรบริเวณย่านการค้ามหาราช เพื่อให้ความสะดวกแก่ประชาชนผู้สัญจรและลดการเกิดอุบัติเหตุ
โดยได้เริ่มทดลองเดินรถเส้นทางใหม่ในเขตย่านการค้ามหาราช เมื่อวันที่ ๒๘ สิงหาคม
๒๕๖๐ ถึงวันที่ ๒๘ กันยายน ๒๕๖๐ มีระยะเวลาในการทดลองใช้ ๑ เดือน
ซึ่งการทดลองการเดินรถเส้นทางใหม่ ประสบความสำเร็จ ลุล่วงไปด้วยดี และที่ประชุม
เมื่อวันที่ ๘ พฤศจิกายน ๒๕๖๐
มีมติเห็นชอบให้เดินรถเส้นทางใหม่ในเขตย่านการค้ามหาราช

ฉะนั้น อาศัยอำนาจตามความในมาตรา ๑๓๙
(๓) และ (๔) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทยที่ ๕๒๙/๒๕๕๕
เรื่อง แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒ ลงวันที่ ๗
กันยายน ๒๕๕๕ จึงได้ออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรจังหวัดกระบี่ ว่าด้วยการกำหนดให้รถเดินได้ทางเดียว
และห้ามเลี้ยวรถ ในถนนพฤกษาอุทิศ ถนนมหาราช ซอย ๒ ถนนมหาราช ซอย ๔ (ประชาชื่น)
ถนนมหาราช ซอย ๖ (พัฒนา) ถนนมหาราช ซอย ๘ (ศรีสวัสดิ์) และถนนมหาราช ซอย ๑๐
(สุคนธ์) พ.ศ. ๒๕๖๑

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ กำหนดให้รถทุกชนิดเดินได้ทางเดียวในถนนดังนี้
(๑) ถนนพฤกษาอุทิศ
ตั้งแต่แยกถนนพฤกษาอุทิศ ตัดถนนอิศรา ถึงแยกถนนพฤกษาอุทิศ ตัดถนนมหาราช ซอย ๑๐
(๒) ถนนมหาราช ซอย ๑๐ (สุคนธ์)
ตั้งแต่แยกถนนมหาราช ซอย ๑๐ ตัดถนนมหาราช (แยกมนุษย์โบราณ) ถึงแยกถนนมหาราช ซอย ๑๐
ตัดถนนอุตรกิจ
(๓) ถนนมหาราช ซอย ๘ (ศรีสวัสดิ์)
ตั้งแต่แยกถนนมหาราช ซอย ๘ ตัดถนนมหาราชถึงแยกถนนมหาราช ซอย ๘ ตัดถนนพฤกษาอุทิศ
(๔)
ถนนมหาราช ซอย ๔ (ประชาชื่น)
ตั้งแต่แยกถนนมหาราช ซอย ๔ ตัดถนนมหาราช ถึงแยกถนนมหาราช ซอย ๔ (ประชาชื่น)
ตัดถนนพฤกษาอุทิศ
(๕)
ถนนมหาราช ซอย ๒ ตั้งแต่แยกถนนมหาราช ซอย ๒ ตัดถนนอิศรา ถึงแยกถนนมหาราช ซอย ๒
ตัดถนนมหาราช

ข้อ ๔ ห้ามรถทุกชนิดที่ออกจากถนนมหาราช ซอย ๖ (พัฒนา)
เลี้ยวขวาเข้าถนนอุตรกิจ

ข้อ ๕ นับแต่ข้อบังคับนี้ใช้บังคับ
ให้ยกเลิกระเบียบ ข้อบังคับ หรือประกาศใดที่ขัดหรือแย้งกับข้อบังคับนี้


ประกาศ
ณ วันที่ ๒๒ กุมภาพันธ์ พ.ศ. ๒๕๖๑
พลตำรวจตรี
บุญทวี โตรักษา
ผู้บังคับการตำรวจภูธรจังหวัดกระบี่
เจ้าพนักงานจราจรจังหวัดกระบี่
[เอกสารแนบท้าย]

๑. แผนผังแสดงการเดินของรถการจัดการจราจรใหม่
ย่านการค้าถนนมหาราช

(ดูข้อมูลจากภาพกฎหมาย)
  
พิมพ์มาดา/จัดทำ
๑๗
เมษายน ๒๕๖๑

นุสรา/ตรวจ
๑๗
เมษายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๗๒ ง/หน้า ๑๖/๒๗ มีนาคม ๒๕๖๑